Tribunalul Uniunii Europene i-a dat miercuri câştig de cauză fostului pilot rus de Formula 1 Nikita Mazepin, care a cerut anularea sancţiunilor UE impuse împotriva sa ca parte a reacţiei blocului comunitar la războiul Rusiei din Ucraina, relatează Reuters, potrivit news.ro
"Legătura de familie cu tatăl său, omul de afaceri rus Dmitri Mazepin, nu este suficientă pentru ca acesta să fie considerat ca fiind legat de tatăl său prin interese comune şi, prin urmare, pentru ca el să fie menţinut pe aceste liste", a precizat tribunalul.
Instanţa a menţionat că acel criteriu al "asocierii" utilizat în regimul de sancţiuni al UE necesită existenţa unei legături care să depăşească o simplă relaţie de familie.
Mazepin a fost inclus pe lista de sancţiuni a UE din cauza asocierii sale cu tatăl său, un influent om de afaceri care - potrivit UE - a fost principalul sponsor al activităţilor fiului său ca pilot de curse.
Nikita Mazepin susţine că UE a greşit în evaluarea sa.
Mazepin, în vârstă de 25 de ani, a fost dat afară de echipa de Formula 1 Haas după invadarea Ucrainei de către Rusia. El a fost inclus în martie 2022 pe lista ruşilor sancţionaţi de Londra, la fel ca tatăl său, magnatul Dmitri Mazepin.